Kap Verde - sprog
Officielt sprog er portugisisk, som bruges i skolerne, i bøger og aviser og i den offentlige administration. Portugisisk er imidlertid kun modersmål for et lille mindretal på ca. 15.000 mennesker i landet. Næsten hele befolkningen har som modersmål og dagligsprog det portugisiskbaserede kreolsprog crioulo, også kaldt kabuverdianu (på portugisisk cabo-verdiano), der har status af nationalsprog. Fra officielt hold diskuteres det, om crioulo skal ophøjes til officielt sprog på linje med portugisisk, men hver ø har sin egen dialekt af crioulo, og en fælles skriftsproglig norm er under udarbejdelse.
Mindre dele af befolkningen taler sprogene balanta og mandyak, der tilhører den vestatlantiske sprogfamilie.